Document ID: 32014R0853

KOMISIJOS ĮGYVENDINIMO REGLAMENTAS (ES) Nr. 853/2014
2014 m. rugpjūčio 5 d.
kuriuo panaikinamas Reglamentas (EB) Nr. 1151/2009, kuriuo nustatomi specialieji Ukrainos kilmės arba iš Ukrainos siunčiamo saulėgrąžų aliejaus importo reikalavimai
(Tekstas svarbus EEE)
EUROPOS KOMISIJA
atsižvelgdama į Sutartį dėl Europos Sąjungos veikimo,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto ii papunktį;
kadangi:
(1)
Ukrainos kilmės saulėgrąžų aliejuje nustačius didelį kiekį mineralinio parafino, nuo 2010 m. sausio 1 d. Komisijos reglamentu (EB) Nr. 1151/2009 (2) nustatyti specialieji Ukrainos kilmės arba iš Ukrainos siunčiamo saulėgrąžų aliejaus importo reikalavimai. Remiantis minėtu reglamentu, įgaliotasis Ukrainos sveikatos ministerijos atstovas turi reguliariai atlikti sertifikavimo procedūrą ir patvirtinti, kad atrinktose į Europos Sąjungą eksportuojamo saulėgrąžų aliejaus siuntose ištyrus saulėgrąžų aliejaus mėginius, mineralinio parafino kiekis juose neviršija 50 mg/kg. Papildoma atsitiktinė mėginių atranka, kurią atlieka kompetentingos valstybių narių institucijos, kai siuntos importuojamos į Sąjungą, leidžia papildomai užtikrinti, kad mineralinio parafino kiekis jose neviršytų 50 mg/kg;
(2)
kadangi nuo minėto reglamento įsigaliojimo kompetentingos valstybių narių institucijos nepranešė apie reikalavimų neatitinkančius mėginius, minėtas specialiąsias sąlygas tikslinga panaikinti;
(3)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1151/2009 panaikinamas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 5 d.

Labels: 17
14
0
3
18